### Beslutningstema

I denne sag skal det besluttes hvilke hensyn forvaltningen skal tage i forbindelse med ansøgninger om tilladelse til opstilling af BESS anlæg i tilknytning til nedlagte VE-anlæg.

### Historik

Sagen blev behandlet af Klima-, Vækst-, og Udviklingsudvalget den 3. marts 2025, hvor sagen blev udsat med henblik på yderligere afklaring.

Sagen blev behandlet af Klima-, Vækst-, og Udviklingsudvalget den 7. april 2025, hvor sagen blev udsat med henblik på yderligere afklaring.

### Sagsfremstilling

Nedestående ansøgning er modtaget og indgår i sagsfremstillingen som eksempel og udgangspunkt for en diskussion.

Der er søgt landzonetilladelse til opstilling af en 10 fods container, som skal indeholde et genopladelig batteri med tilhørende inverter (i daglig tale et BESS anlæg). BESS anlægget tilsluttes til en eksisterende transformer. Containeren opstilles på et fast underlag af stabil grus, og vil blive placeret ca. 8 meter øst for den eksisterende transformer. Mod syd er containeren og transformeren afskærmet af beplantning.

BESS anlægget fungerer ved at opsamle overskudsstrøm igennem transformeren, når der er overskud af strøm og returnere strøm når der er underskud. Dermed stabiliseres strømforsyningen til samfundet og anlægget bidrager til at stabilisere elnettet, øge forbrugsfleksibiliteten overfor vedvarende energikilder og sikre forsyningssikkerhed.

Anlægget kan typisk tåle op til 6000 op- og afladninger, før de skal sendes retur til oparbejdning til nye batterier. Det anslås at det vil vare 10-15 år før batterierne er udtjente

På ejendommen matr. nr. 201 Randerup Ejerlav, beliggende Lunde 9, 6261 Bredebro har der tidligere været opsat tre vindmøller. I tilladelsen til opstilling af vindmøllerne, er der stillet krav om at opførte installationer og reetablere området ved driftsophør. Ved opførte installationer vurderer forvaltningen at det inkluderet transformerne og anden tekniske installation.

Transformeren er placeret i det åbne land ca. 500 m nord for en eksisterende landbrugsejendom.

Transformeren er fuldt funktionsdygtig, og den tilknyttet produktionsrettighed på 400 kW, stammer fra de 3 vindmøller. Produktionsrettigheden følger ejendommen og såfremt den flyttes, bortfalder rettigheden.

Projektejer ønsker at byde ind på Energinets marked for systemydelser, hvilket forudsætter at man kan tilbyde mindst 1 MW effekt.

Projektejer ønsker at benyttes rettighed på 400 kW på transformerstationen (Lunde 9) og samtidig leje en rettighed på 800 kW på [adresse] (Bakkevej 1, 6261 Bredebro), således der skabes en samlet effekt på mere end 1 MW.

Hvis der ikke kan opnås landzonetilladelse til opførelse af containeren med batterianlægget, kan projektet ved Bredebro Maskinstation ikke realiseres, da den samlede effekt på mindst 1 MW derved ikke kan opnås.

Realiseringen af projektet ved Bredbro Maskinstation er endnu ikke ansøgt. Bredebro maskinstation er lokalplanlagt og realiseringen sker på baggrund af en ansøgning iht.  bygningsreglement.

Efter § 35 i Planloven må der i landzone ikke uden tilladelse fra kommunen foretages udstykning, opføres ny bebyggelse eller ske ændringer i anvendelsen af bestående bebyggelse og ubebyggede arealer, og områder i landzone skal som udgangspunkt friholdes for anden spredt og uplanlagt bebyggelse m.v. end den der er nødvendig for driften af landbrug, skovbrug og fiskeri.

Ved nedtagning af vindmøllerne står transformatoren tilbage som uplanlagt spredt bebyggelse i det åbne land uden tilknytning til øvrig bebyggelse.

Der er stillet krav om eksisterende tekniske installationer skal fjernes ved nedtagning, hvorfor der ikke er tale om genbrug af allerede eksisterende installationer, men en ændret anvendelse der kræver landzonetilladelse, både til transformer og BESS anlæg. Den tekniske installation giver ikke ejer ret til eller en forventning om at kunne bruge sin installation til en anden anvendelse end den der er givet tilladelse til. Området hvor transformerne og et evt. BESS anlæg er placeret, er beliggende ca. 200 m fra et Natura 2000 område (Habitatområde - Brede Å). Den nyest klimavurdering viser, at området er i risiko for oversvømmelse ved en 10 års klimahændelse. Området grænser i kommuneplanen op til de bevaringsværdige landskaber.

Transformerne er som sådan ikke udtjent og giver omvendt mulighed for at udnytte eksisterende installationer og tildelte rettigheder, der igennem tilføjelse af få resurser gives en ny funktion der tjener samfundet. BESS anlæg er en forholdsvis ny teknologi og retspraksis er naturligvis meget begrænset. Der er pt. kun en færdigbehandlet klagesag der bl.a. omhandler BESS anlæg. I nævnets afgørelse lægges der vægt på bl.a. anlæggets samfundsmæssig betydning. Afgørelsen er ikke direkte sammenligning og praksis er endnu ikke fastlag.

Udvalget bedes forholde sig til problematikken mellem tilladelser til tekniske installationer placeret i det åbne land og hensynet til forsyningssikkerheden dvs. sikre et almen samfundsmæssigt formål.

Forvaltningen har efter ønske fra Klima-, Vækst-, og Udviklingsudvalget udarbejdet et notat der omhandler præcedens i form af ligebehandlingsprincippet. Dvs. at ens sager skal behandles ens. Det medfører, at forvaltningen med udvalgets beslutning er forpligtet til at afgive den sammen afgørelse i en række lignende sager fremadrettet. Notatet er tilføjet sagsfremstillingen som bilag A.

Forvaltningen har også forholdt sig til spørgsmålet om, at opføre anlægget i eksisterende bygninger. Forvaltningen vurderer, at ifald man ønsker at anvende tiloversblevne eksisterende bygninger til opstilling af BESS indendørs, er dette foreneligt med planforholdene. Der skal dog tilses, at øvrige myndigheders krav for opstillingen kan opfyldes herunder specielt Beredsskabet - som har stor fokus på opstilling af sådanne anlæg i bygninger, hvor der flere steder er sket en afvisning af dette.

**Muligheder:**

Der er to senarier.

Udvalget kan vælge senarie *A* eller *B*.

*Scenarie A*

Ved ansøgninger, der vurderes til kun at kræve landzonetilladelse, vil hensynet til almene samfundsmæssige formål indgå i sagsbehandlingen.

*Scenarie B*

Ved ansøgninger for BESS-anlæg, der vurderes til kun at kræve landzonetilladelse, henvises til lokalplanlagte områder, samt at BESS anlæg etableret i eksisterende bygninger kan opføres uden plantilladelse - men at øvrige tilladelser skal opfyldes.

**Den efterfølgende proces:**

Forvaltningen vil fremadrettet sagsbehandle på baggrund af udvalgets indstilling.

### Lovgrundlag

Planloven

Forvaltningsloven

### Indstilling Fagchefen for Klima, Plan og Udvikling indstiller,

at forvaltningen behandler ansøgninger om BESS anlæg i tilknytning til nedtaget VE-anlæg i henhold til scenarie B, og

at det konkrete, ansøgte projekt behandles ud fra det valgte princip.

### Beslutning

Indstillingen godkendt.